Hier is werkloosheid nou die ergste | Netwerk24
Walt neem swaar afskeid van Cheetahs
Die naweek neem die Cheetahs afskeid van twee ysters wanneer hulle die laaste keer die wit en oranje trui in 'n Superrugby Unlocked-wedstryd teen die Leeus in Johannesburg oor die kop trek.
Tiger: 'Stil' Meesters gaan onthutsend wees
Die weer, geen toeskouers: Vanjaar se Meesters gaan baie anders wees nadat dit weens die Covid-19-pandemie van April na November uitgestel is.
Minder geld vir groot sokkerligas
Uefa het £514 miljoen weens die vermindering in televisie- en borgskap inkomste verloor.
Pick n Pay al hoe groter rolspeler met klere, aanlyn
Pick n Pay het in die afgelope halfjaar 11 nuwe klerewinkels geopen en beplan nog ses in die komende ses maande.
Betaal nou vir parkeerplek met 'n 'zap'
Inkopiegangers kan nou by van Suid-Afrika se grootste winkelsentrums vir hul parkeerplek betaal met Zapper eerder as om in die rye by die betaalpunte te staan.
Distell: Drankverkope herstel beter as verwag
Distell is aangenaam verras deur die herstel in drankverkope sedert die verbod daarop op 17 Augustus vir die tweede keer gedeeltelik opgehef is.
Met vlieënde paddas het 'n vonk ontstaan
In die een of ander stadium van hoërskool sit ons teen eksamentyd in 'n klaskamer en berei ons op die volgende dag se vraestel voor.
Stories van eerste nasies in animasiereeks vertel
'n Gebrek aan stories oor die eerste inheemse nasies van Suider-Afrika, veral die Khoena-bevolking, het die skrywer en regisseur Deidré Jantjies aangespoor om aan die werk te spring en dit self te vertel.
Smag William na 'n stukkie KFC?
Prins William kon homself net nie Dinsdag help om amper met sy neus teen die toonvenster van 'n kitskos-braaihoenderrestaurant in Londen in te loer nie.
Gewilde musiek in Somerstrand
Musiekliefhebbers kan uitsien na die eerste musiekkonsert sedert die inperkingsregulasies wat deur die Veremark-orrelvereniging in samewerking met die Port Elizabeth-musiekvereniging aangebied sal word.
Hier is werkloosheid nou die ergste
Deur Francois Williams 29 September 2020 14:24
Werkloosheid is bitter hoog in die Oos-Kaap, ook in dele van die voormalige Transkei. Foto: Marelize Barnard
Die Oos-Kaap ly onder die ergste werkloosheid in die land, terwyl swart vroue as rassegroep ook die swaarste kry. Hierteenoor sukkel Wes-Kapenaars en wit vroue die minste om werk te kry, volgens Statistieke Suid-Afrika se werkloosheidsyfers vir die tweede kwartaal.
SSA kon toor met die werkloosheidsyfers om uit te kom by 'n daling in die amptelike werkloosheidskoers tot 23,3% in die tweede kwartaal.
Maar die harde werklikheid is dat 2,2 miljoen mense meer oor die hele land nie meer in die tweede kwartaal werk gehad het nie, en die groep mense wat ekonomies onaktief is, het met 5,2 miljoen toegeneem.
Die bevolking in die ouderdomsgroep 15 tot 64 was in die eerste kwartaal sowat 38,9 miljoen en in die tweede kwartaal 39 miljoen.
In die eerste kwartaal het 16,4 miljoen mense amptelik werk gehad, maar dit het in die tweede kwartaal – grootliks weens die regering se Covid-19-inperking – met 2,2 miljoen tot 14,1 miljoen gekrimp.
Die mense wat amptelik werkloos was, d.w.s. wat aktief werk soek en nie werk kan kry nie, het van 7,1 miljoen in die eerste kwartaal tot 4,3 miljoen in die tweede kwartaal gekrimp, grootliks omdat dit bloot nie moontlik of die moeite werd was om tydens die inperking werk te gaan soek nie. Dit is hierdie daling waarop die SSA steun om 'n tegniese daling in die amptelike werkloosheidsyfer te kan aanteken.
Die kategorie vir ontmoedigde werksoekers het ook van 2,9 miljoen tot 2,5 miljoen afgeneem.
Maar die skoksyfer is dat die oorblywende ekonomies onaktiewe bevolking van die eerste kwartaal se 12,5 miljoen met 'n hele 5,6 miljoen tot 18,1 miljoen geswel het.
LEES OOK: Werkloosheid skiet op tot 42%
Covid-19 se effek
Risenga Maluleke, statistikus-generaal, het Dinsdag gesê die Covid-19-inperking het die instelling genoop om die tweede kwartaal se arbeidsmagpeiling via rekenaargesteunde telefoononderhoude te doen omdat data-insamelaars nie die mense fisiek kon besoek nie.
Maluleke het op 'n aanbieding oor die werkloosheidsyfers gesê dit is nie net 'n Suid-Afrikaanse verskynsel dat die ekonomies onaktiewe bevolking in dié tyd gegroei het nie. Volgens die Internasionale Arbeidsorganisasie was daar weens die effek van die pandemie in die meeste lande, behalwe in Kanada en Amerika, groot toenames in dié kategorie.
Wes-Kaap het laagste werkloosheid
Wat provinsies betref, is die hoogste werkloosheidskoerse in die tweede kwartaal in die Oos-Kaap – met 'n amptelike werkloosheidskoers van 36,9% en 'n uitgebreide werkloosheid van 52,8% – aangeteken.
Ander provinsies het hoë uitgebreide werkloosheid en 'n reuse-verskil tussen die amptelike en uitgebreide syfers sluit in Mpumalanga, KwaZulu-Natal, Noordwes, Limpopo en die Noord-Kaap.
Die Wes-Kaap het die kleinste uitgebreide werkloosheidskoers teen 27,3%, asook op een na die laagste amptelike werkloosheidskoers op 16,6%. Mpumalanga se amptelike werkloosheidskoers was die laagste op 13,3%, maar dit is bloot tegnies en kan met 'n groot knippie sout geneem word weens die inperking wat veel minder mense aktief laat werk soek het.
Swart vroue kwesbaarste
Maluleke sê werkloosheid onder swart mense is met 'n koers van 26,3% teenoor die 19% van bruin mense, 14,4% van Indiërs en net 6,1% van wit mense steeds hoër as die nasionale gemiddelde.
Verder is swart vroue met 'n werkloosheidskoers van 28,2% die kwesbaarste. Die groep met die laagste werkloosheid is wit vroue met 5,6%.
Meer oor: Ekonomie | Ekonomiese Groei | Werkloosheid | Statistieke Suid-Afrika | Inperking | Qlfs2002 | Ssa